CELEX: 
Language: el
Date: 2019-05-29 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) αριθ. 293/2012 σχετικά με την παρακολούθηση των εκπομπών CO2 από καινούργια ελαφρά επαγγελματικά οχήματα τα οποία καλύπτονται από διαδικασία έγκρισης τύπου πολλαπλών σταδίων

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.5.2019
            
            
               για την τροποποίηση του εκτελεστικού κανονισμού (ΕΕ) αριθ. 293/2012 σχετικά με την παρακολούθηση των εκπομπών CO2 από καινούργια ελαφρά επαγγελματικά οχήματα τα οποία καλύπτονται από διαδικασία έγκρισης τύπου πολλαπλών σταδίων
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, σχετικά με τα πρότυπα επιδόσεων για τις εκπομπές από τα καινούργια ελαφρά επαγγελματικά οχήματα όσον αφορά τις εκπομπές, στο πλαίσιο της ολοκληρωμένης προσέγγισης της Ένωσης για τη μείωση των εκπομπών CO2 από ελαφρά οχήματα
                  1
               , και ιδίως το άρθρο 8 παράγραφος 9 πρώτο εδάφιο,
            
            
               Εκτιμώντας τα ακόλουθα:
            
            
               (1)Ο εκτελεστικός κανονισμός (ΕΕ) αριθ. 293/2012
                  2
                της Επιτροπής απαιτεί από τα κράτη μέλη, αλλά και από τους κατασκευαστές, να υποβάλλουν ορισμένα δεδομένα σχετικά με την ταξινόμηση καινούργιων ελαφρών επαγγελματικών οχημάτων σύμφωνα με τον κανονισμό (ΕΕ) αριθ. 510/2011.
            
            
               (2)Από την 1η Σεπτεμβρίου 2019, μια νέα κανονιστική διαδικασία δοκιμών για τη μέτρηση των εκπομπών CO2 και της κατανάλωσης καυσίμου από ελαφρά οχήματα, η παγκόσμια εναρμονισμένη διαδικασία δοκιμών ελαφρών οχημάτων (WLTP), η οποία θεσπίστηκε με τον κανονισμό (ΕΕ) 2017/1151 της Επιτροπής
                  3
               , πρόκειται να αντικαταστήσει τον νέο ευρωπαϊκό κύκλο δοκιμών (NEDC) που θεσπίστηκε με τον κανονισμό (ΕΚ) αριθ. 692/2008 της Επιτροπής
                  4
               . Η αλλαγή αυτή θα επηρεάσει επίσης τη μεθοδολογία για τον καθορισμό των εκπομπών CO2 και της κατανάλωσης καυσίμου από οχήματα της κατηγορίας N1 τα οποία έχουν λάβει έγκριση τύπου με διαδικασία πολλαπλών σταδίων (εφεξής «οχήματα πολλαπλών σταδίων»). 
            
            
               (3)Στο πλαίσιο του κανονισμού (ΕΕ) αριθ. 510/2011, οι ειδικές εκπομπές CO2 των οχημάτων πολλαπλών σταδίων πρέπει να αποδίδονται στον κατασκευαστή του οχήματος βάσης. Για να μπορεί ο κατασκευαστής του οχήματος βάσης να σχεδιάσει αποτελεσματικά και με επαρκή βεβαιότητα τη συμμόρφωσή του με τους ειδικούς στόχους του για το CO2, η μεθοδολογία διασφαλίζει ότι οι εκπομπές CO2 και η μάζα που αποδίδονται στον εν λόγω κατασκευαστή είναι γνωστές κατά τη στιγμή της παραγωγής και της πώλησης του οχήματος βάσης, και όχι μόνο κατά τη στιγμή διάθεσης στην αγορά του ολοκληρωμένου οχήματος από τον κατασκευαστή του τελικού σταδίου. 
            
            
               (4)Ο κατασκευαστής του οχήματος βάσης πρέπει να υποβάλλει στην Επιτροπή τις τιμές εισόδου που χρησιμοποιούνται για τον υπολογισμό παρεμβολής που αναφέρεται στο σημείο 1.α)1 του μέρους Α του παραρτήματος II του κανονισμού (ΕΕ) αριθ. 510/2011, καθώς και τις ατελείς βασικές εκπομπές CO2 του οχήματος και τις τιμές μάζας. Οι τιμές αυτές θα πρέπει να χρησιμοποιούνται για να υπολογίζονται οι μέσες ειδικές εκπομπές του οχήματος βάσης του κατασκευαστή, καθώς και ο στόχος ειδικών εκπομπών του. 
            
            
               (5)Οι κατασκευαστές μη ολοκληρωμένων οχημάτων βάσης τα οποία έχουν πωληθεί το προηγούμενο ημερολογιακό έτος για τους σκοπούς ολοκλήρωσης από κατασκευαστή σε δεύτερο στάδιο θα πρέπει να υποβάλλουν τα δεδομένα που ορίζονται στο παράρτημα II του κανονισμού (ΕΕ) αριθ. 510/2011 στο αποθετήριο επιχειρηματικών δεδομένων (BDR) του Ευρωπαϊκού Οργανισμού Περιβάλλοντος.
            
            
               (6)Συνεπώς, ο εκτελεστικός κανονισμός (ΕΕ) αριθ. 293/2012 θα πρέπει να τροποποιηθεί αναλόγως.
            
            
               (7)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 10 του κατ’ εξουσιοδότηση κανονισμού (ΕΕ) 293/2012 προστίθενται οι ακόλουθες παράγραφοι 3 και 4:
            
            
               «3. Για τον σκοπό του υπολογισμού του προσωρινού στόχου ειδικών εκπομπών και των προσωρινών μέσων ειδικών εκπομπών CO2, καθώς και για τον σκοπό της επαλήθευσης των τιμών εισόδου που χρησιμοποιούνται σύμφωνα με το σημείο 1.α)1 του τμήματος Α του παραρτήματος II του κανονισμού (ΕΕ) αριθ. 510/2011, οι κατασκευαστές υποβάλλουν στην Επιτροπή, μέσω ηλεκτρονικής διαβίβασης δεδομένων στο αποθετήριο δεδομένων το οποίο διαχειρίζεται ο Ευρωπαϊκός Οργανισμός Περιβάλλοντος, τα δεδομένα για κάθε όχημα βάσης που υπόκειται σε έγκριση τύπου πολλαπλών σταδίων και το οποίο πώλησαν το προηγούμενο ημερολογιακό έτος στην Ένωση, όπως ορίζεται στο σημείο 1γ. του παραρτήματος II του εν λόγω κανονισμού. 
            
            
               Τα δεδομένα διαβιβάζονται μέσω ηλεκτρονικής διαβίβασης δεδομένων στο αποθετήριο δεδομένων το οποίο διαχειρίζεται ο Ευρωπαϊκός Οργανισμός Περιβάλλοντος.
            
         
         
            
               4. Όταν οι κατασκευαστές δεν υποβάλλουν τα λεπτομερή δεδομένα που αναφέρονται στην παράγραφο 3, ο προσωρινός στόχος ειδικών εκπομπών και οι προσωρινές μέσες ειδικές εκπομπές υπολογίζονται με βάση τα λεπτομερή δεδομένα που παρέχουν τα κράτη μέλη.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες, 29.5.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 145 της 31.5.2011, σ. 1. 
               
               
                  
                     (2)
                  
                        Εκτελεστικός κανονισμός (ΕΕ) αριθ. 293/2012 της Επιτροπής, της 3ης Απριλίου 2012, σχετικά με την παρακολούθηση και την υποβολή δεδομένων ταξινόμησης καινούργιων ελαφρών επαγγελματικών οχημάτων κατ’ εφαρμογή του κανονισμού (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου (ΕΕ L 98 της 4.4.2012, σ. 1).
               
               
                  
                     (3)
                  
                        Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής και του κανονισμού (ΕΕ) αριθ. 1230/2012 της Επιτροπής και για την κατάργηση του κανονισμού (ΕΚ) αριθ. 692/2008 της Επιτροπής (ΕΕ L 175 της 7.7.2017, σ. 1).
               
               
                  
                     (4)
                  
                        Κανονισμός (ΕΚ) αριθ. 692/2008 της Επιτροπής, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (ΕΕ L 199 της 28.7.2008, σ. 1).